პარაზიტი (2019 წლის ფილმი)
პარაზიტი (კორ. 기생충) — 2019 წლის სამხრეთ კორეული შავი კომედიის ჟანრის თრილერი, რომლის რეჟისორია ბონგ ჯუნ-ჰო. იგი ამასთანავე ჰან ჯინ-ვონთან ერთად ფილმის თანასცენარისტია. „პარაზიტი“ ღარიბი ოჯახის შესახებ მოგვითხრობს, რომლის წევრებიც მაღალკვალიფიციურ პროფესიონალებად თავის წარმოჩენის გზით შეძლებულ ოჯახში ახერხებენ დასაქმებას. ფილმში მთავარ როლებს ასრულებენ სონ კან ჰო, ლი სუნ კუნი, ჩო იო ჟონი, ჩოი ვუ შიკი, პარკ სო დამი, ჯან ჰაი ჯინი და ლი ჯუნ ინი. „პარაზიტის“ პრემიერა 2019 წლის კანის კინოფესტივალზე შედგა, სადაც ის ოქროს პალმის რტოს მფლობელი პირველი სამხრეთ კორეული ფილმი გახდა. არაერთი კრიტიკოსი „პარაზიტს“ 2019 წლის საუკეთესო, ხოლო დეკადის ერთ-ერთ საუკეთესო ფილმად მიიჩნევს. Metacritic-ის ყველა დროის საუკეთესო ფილმების რეიტინგში „პარაზიტი“ 47-ე ადგილს იკავებს. ოსკარის 92-ე დაჯილდოებაზე „პარაზიტმა“ საუკეთესო სურათის, საუკეთესო რეჟისორის, საუკეთესო ორიგინალური სცენარისა და საუკეთესო უცხოენოვანი ფილმის ნომინაციებში მოიპოვა გამარჯვება. „პარაზიტი“ პირველი არაინგლისურენოვანი ფილმია, რომელმაც საუკეთესო სურათის ნომინაციაში გაიმარჯვა. ამასთანავე „პარაზიტი“ მსოფლიოში მესამე ფილმია, რომელმაც ოსკარი საუკეთესო სურათისთვის და ოქროს პალმის რტო ერთდროულად მიიღო. „პარაზიტმა“ BAFTA-ს დაჯილდოებაზე საუკეთესო არაინგლისურენოვანი ფილმის ნომინაციაში გაიმარჯვა. ფილმმა ასევე მიიღო ოქროს გლობუსი საუკეთესო უცხოენოვანი ფილმისთვის. „პარაზიტი“ პირველი უცხოენოვანი ფილმია, რომელმაც საუკეთესო სამსახიობო ანსამბლისთვის კინომსახიობთა გილდიის ჯილდო მიიღო, $11 მილიონიანი ბიუჯეტის მქონე „პარაზიტმა“ შემოსავლის სახით მსოფლიოს მასშტაბით $264 მილიონზე მეტი დააგროვა, რითაც ყველაზე მაღალშემოსავლიანი სამხრეთ კორეული ფილმი გახდა.